《和左笏卿丈并简泊园丈》
清代·陈曾寿

河伯乍惊身一蠡，十度真成九度休。平生所负忽失据，别有窥见无由求。

要自黄严入韩豪，更参李婉调王遒。刚柔纯肆非异致，望见难至风引舟。

先生说诗如说道，一稊直可穷明幽。根器钝鲁安足言，刻骛聊可息一邱。

凉风飒飒天忽秋，疾雷破柱惊聋虬。我军出手有周侯，閒居饱饭百不忧。

且从先生长隐几，深堂炉香幻成紫，定心时为微物起。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。